arnastofnun/IGC-2024 huggingface dataset:
3:10 To Yuma - 4 stjörnur af 5

Vestrar eru ekki algengir nú til dags og góðir vestrar eru sjaldgæfir. 3:10 To Yuma er góður vestri og rúmlega það. Myndin er endurgerð samnefndrar kvikmyndar frá 1957.

James Mangold, sem gerði garðinn frægan með Walk the Line, hefur lært sína lexíu og farið í smiðju John Fords, Howard Hawks og fleiri góðra leikstjóra sem náðu hátindi ferils síns í vestrum. Mangold fer hefðbundnar leiðir með þeim útúrdúr að bilið á milli ills og góðs hefur ekki eins skýrar línur og í gömlu vestrunum. Þar með tekur hann hliðarspor í átt að Sam Peckinpah og Sergio Leone. Önnur aðalpersónan, Ben Wade sem Russell Crowe leikur á sínar rætur í vestrum Peckinpah og Leones á meðan Dan Evans, sem Christian Bale túlkar á frekar heima í vestrum Fords og Hawks.

Umgjörðin er ekki flókin. Alræmdur útlagi, Ben Wade verður á í messunni þegar hann hittir fyrir fallega veitingakonu og er handtekinn. Til að koma honum í hendur dómara þarf að fara með hann til bæjarins Yuma þar sem lestin fer kl. 3:10. Fyrir peningaþóknun býðst bóndinn Dan Evans til að vera einn þriggja sem fylgja Wade áleiðis í snöruna. Félagar Wades eru ekki á því að sleppa höndum af foringja sínum og halda í humátt á eftir. Á ferðalaginu kemur ýmislegt upp á yfirborðið sem fyrst og fremst færir Wade og Evans nær hvor öðrum.

Crowe og Bale hjálpa Mangold mikið í að gera 3:10 To Yuma að eftirminnilegri gæðamynd. Leikur þeirra beggja er stórgóður og minni leikarar hefðu auðveldlega getað klúðrað myndinni þar sem áhrif hennar á áhorfandann byggist mikið á tilfinningum sem bærast innra með þeim. Ben Wade er maður sem allir hræðast, grimmur útlagi sem á ekkert gott skilið. Hann er þó ekki allur þar sem hann er séður og má skilja að fortíð ráði gerðum hans. Hans mýkri hlið kemur fram í samskiptum hans við Dan Evans sem hefur átt á brattann að sækja í lífinu og hugsar um það eitt að framfleyta fjölskyldu sinni á sómasamlegan hátt. Skilningur Crowes og Bales á persónunum kemur best fram þegar þeir eru einir á hótelherbergi og bíða lestarinnar til Yuma. Varnarleysi Evans er algjört gagnvart Wade, að undanskildri sannfæringu hans að hann sé að gera rétt. Wade aftur á móti spilar á tilfinningar Evans eins og sá sem valdið hefur.

3:10 To Yuma er vestri, sem er í fremstu röð slíkra kvikmynda, en vafasamt er að einhver bylting verði í gerð vestra með tilkomu hans, til þess eru vestrar um of barn síns tíma. Á tímum mikillar umræðna um jafnrétti kynjanna eru vestrar eins og forngripur, kvenpersónur eru og voru alltaf aukaatriði og þær tvær konur sem eitthvað skipta máli í 3:10 To Yuma eru varnarlausar gagnvart körlunum og láta í öllu þeirra vilja. Hvað með það 3:10 To Yuma kemur öllum vestraunnendum í gott skap og nóg var af þeim á sýningu sem undirritaður sótti og gráu hárin fleiri en tíðkast í kvikmyndahúsum í dag.

Leikstjóri: James Mangold. Handrit: Halsted Welles, Michael Brandt og Derek Haas, eftir smásögu Elmore Leonard. Kvikmyndataka: Phedon Papamichael. Tónlist: Marco Beltrami. Leikarar: Russell Crowe, Christian Bale, Peter Fonda, Ben Foster og Gretchen Mol. 118. mín.

Hilmar Karlsson
Haukur Birgisson: Framkvæmdastjóri Íslandsmóta

Haukur Birgisson, framkvæmdastjóri Íslandsmóta, segir fyrirtæki sitt, sem hann stofnaði ásamt Gunnari Rafni Birgissyni, vera með sérhæfingu í uppsetningu og þjónustu við ráðstefnur og hvers konar viðburði og fundarhöld:

„Fyrirtækið er ungt og við erum að koma okkur fyrir á markaðnum þar sem fleiri eru. Gengi fyrirtækisins hefur verið gott og við höfum staðið að mörgum ráðstefnum. Innan fyrirtækisins er einnig sýningardeild sem nefnist Icexpo, starfar sjálfstætt og hefur séð um margar af stærstu sýningum undanfarinna ára.“

Haukur segir nafn fyrirtækisins, Íslandsmót, sett saman úr orðunum „Ísland“ og „mannamót“. „Þessa stundina erum við að vinna í samstarfi við aðra að setja upp ráðstefnu um vistvæna orkugjafa og samgöngur sem nefnist Driving sustainability 2007, en þessi ráðstefna hefur verið nokkuð í umræðunni að undanförnu og margir hafa áhuga á henni. Verður hún haldin dagana 17.-18. september á Nordica Hotel.

Þetta er virkilega spennandi verkefni að takast á við. Við verðum einnig með stóra sýningu í Laugardalshöll í október, Hönnun og heimili. Um er að ræða sýningu sem er framhald af sýningu sem áður hét Hús og híbýli. Þá má geta þess að við störfum á erlendum markaði við að laða erlendar ráðstefnur til landsins og erum meðal annars þegar farnir að horfa til nýju tónlistarhússins með ráðstefnur í huga.“

Haukur starfaði í tæp tíu ár að kynningarstörfum á Íslandi sem ferðamannalandi áður en hann stofnaði Íslandsmót í fyrra. „Ég var síðast markaðsstjóri og framkvæmdastjóri fyrir Evrópuskrifstofu okkar í Frankfurt og sá þar um skipulagningu á starfi sem fólst í að kynna Ísland sem ferðamannaland. Í Frankfurt var ég í tæp sex ár.“

Haukur er fjölskyldumaður, eiginkona hans er Áslaug María Magnúsdóttir viðskiptahagfræðingur og eiga þau þrjú börn. „Áslaug starfar með mér í Íslandsmótum að einstökum verkefnum þegar mikið liggur við.“

Helstu áhugamál Hauks er að synda og veiða og hann er aðeins farinn að reyna sig á golfvellinum. „Golfið er skemmtilegt og ég hef reynt að fá Áslaugu með mér, en golfið er tímafrekt þegar verið er að ala upp þrjú börn á aldrinum 4-16 ára, en vonandi verður meira af golfi hjá okkur síðar.

Við höfum einnig verið að koma okkur fyrir á Íslandi eftir langa fjarveru í útlöndum, en létum samt eftir okkur að fara í gott frí til Tenerife í sumar og einnig fórum við að kynnast landinu okkar aftur, keyptum tjald og fórum í eina góða útilegu og munum endurtaka slíka ferð næsta sumar. Ég hugsaði sem svo að tjald væri gott mótvægi við húsbílana, hjólhýsin og fellihýsinu og skýrðum við tjaldið okkar Bólhús.“

Nafn: Haukur Birgisson.

Fæðingarstaður: Reykjavík, 5. október 1964.

Foreldrar: Birgir J. Jóhannsson tannlæknir og Ásdís Jónasdóttir (látin).

Maki: Áslaug María Magnúsdóttir.

Börn: Magnús Már 16 ára, Inga María 10 ára, Daníel Þorri 4 ára.

Menntun: Viðskiptafræðingur frá Háskólanum á Akureyri.
Þórey Vilhjálmsdóttir: Framkvæmdastjóri Ólafar ríku ehf.

Þórey Vilhjálmsdóttir stofnaði í fyrra fyrirtækið Ólöfu ríku ehf. í kringum leikföngin Völuskrín þar sem leikurinn „leggur og skel“ er endurvakinn og settur í nútímabúning:

„Leikföngin voru upphaflega gæluverkefni sem ég vann samhliða öðrum störfum, en síðan í vor höfum við Lóa Auðunsdóttir hönnuður verið að vinna að stærra verkefni tengdum leikföngunum.

Við erum með tilbúna leikfangalínu í kringum Völuskrín sem við ætlum að kynna á einni helstu leikfangasýningu í heimi sem haldin er í Nürnberg í febrúar. Í samráði við bókaforlagið Sölku ætlum við næsta vor einnig að gefa út bók sem verður mjög athyglisverð.

Við höfum gefið okkur góðan tíma í vöruþróunina og förum rólega í hlutina. Á móti höfum við tryggt okkur sterka framleiðsluaðila og náð góðri dreifingu á Völuskríninu. Við erum eins og er lítið fyrirtæki með stórar hugmyndir.“

Þórey er einnig í MBA-námi í Háskólanum í Reykjavík: „Ein besta ákvörðun sem ég hef tekið var að fara í MBA-námið. Ég bjóst við miklu og hafði töluverðar væntingar til skólans en það má segja að námið hafi farið langt fram úr þeim væntingum.

Við fáum virta kennara frá erlendum háskólum, nemendahópurinn er framúrskarandi og öll stjórnun til fyrirmyndar. Ég hef gjörsamlega sökkt mér í námið og er meira að segja á leið til Shanghai í Kína 1. september þar sem ég ætla að stunda nám eina önn.

HR býður upp á skiptiprógramm við skóla sem heitir CEIBS, mjög flottan skóla sem meðal annars var valinn ellefti besti viðskiptaháskóli í heiminum af „Financial Times“ og mörg ár í röð valinn besti viðskiptaháskóli í Asíu. Ég hlakka mikið til dvalarinnar í Shanghai og að stunda námið þar með nemendum alls staðar að úr heiminum.“

Þórey segir frístundir að mestu fara í samverustundir með fjölskyldunni: „Ég er komin með golfbakteríuna á háu stigi og við förum gjarnan saman í golf, ég, Rikki og Villi.

Ég hef svo reynt að fara þegar ég get í Asthanga yoga til Ingibjargar vinkonu minnar í Yoga Shala. Það er alveg frábær hreyfing, bæði fyrir líkama og sál. Ég er svo formaður V-dagssamtakanna og eyði miklu af frítíma mínum í baráttuna gegn ofbeldi á konum.“

Nafn: Þórey Vilhjálmsdóttir.

Fæðingarstaður: Reykjavík 18. ágúst 1972.

Foreldrar: Vilhjálmur Óskarsson og Elínborg Proppé.

Maki: Ríkharður Daðason.

Börn: Vilhjálmur 8 ára og Ragnheiður 2 ára.

Menntun: BS í viðskiptafræði frá Háskóla Íslands.
Shoot ‘Em Up

Shoot ‘Em Up er afsprengi ofbeldisfullra tölvuleikja sem njóta helst vinsælda hjá ungum drengjum. Myndin er sakmálamynd og hröð í fáránleika sínum, en fátt er það sem gleður augað fyrir utan að klipping og kvikmyndataka er á háu plani. Fyrsti klukkutíminn er sýndur á rauntíma og er endurtekning á skotbardögum um stræti bandarískrar borgar þar sem hetjan okkar, sem í þessu tilfelli er óljós skammbyssuskytta, bjargar nýfæddu barni, tekst á skjóta eitthvað um fimmtíu manns til bana án þess að fá skeinu sjálfur. Hefði þetta verið tölvuleikur þá hefði sá sem er við stjórnvölinn skorað hátt.

Það verður að segjast eins og er að þegar ég las söguþráðinn í myndinni þá lofaði hann góðu: Ókunnur maður tekur eftir ófrískri konu sem er á flótta að nóttu til undan fjölda byssumanna. Nú vill svo til að ókunni maðurinn er mikil bardagahetja og telur sig geta bjargað konu og barni. Að vísu lifir móðirin ekki af skotárásirnar en það gerir barnið og ókunni maðurinn, sem gengur undir nafninu Smith, leitar með barnið á náðir vændiskonu sem hafði nýlega misst eigið barn og er með brjóstin full af mjólk. Með glæpamennina á hælunum eru þau á flótta í borginni og vita ekki af hverju reyna á að drepa barnið.

Þarna endar sú litla skynsemi í sögunni og þegar skýringar fara að detta inn í myndina þá eru þær svo fáránlegar að engu tali tekur og þeir sem vissulega hafa gaman af stanslausri skothríð í einn og hálfan klukkutíma ættu ekkert að reyna að skilja út á hvað sagan gengur.

Shoot ‘Em Up hefur sjálfsagt fyrirfram verið eftirsóknarverður kostur fyrir Clive Owen sem er á hátindi ferils síns og getur valið úr handritum, en hræddur er ég um að hann vilji gleyma þessari mynd sem fyrst. Að vísu verður að segjast að í tveimur til þremur atriðum nær leikstjórinn og handritshöfundurinn Michael Davis upp spennu og þegar best lætur er Shoot ‘Em Up í anda kvikmynda John Woos með gálgahúmor um leið og ofbeldið stendur yfir, þá er Owen töffaraímyndin uppmáluð.

Það sama má segja um Paul Giamatti og Clive Owen, hann hefur oftast valið betur, Eftir Sideways náði hann nýjum hæðum sem hann hefur ekki fylgt nógu vel eftir. Hann er sjálfsagt enn skömmustulegri en Clive Owen þar sem hann er eins og belja á svelli í hlutverki hins miskunnarlausa Herzt og sannfærir engan um mikla mannvonsku. Og sú glæsilega Monica Bellucci í hlutverki vændiskonunnar með gullhjartað er vandræðaleg svo ekki sé meira sagt.

Í heild er það smekksatriði hverjum líkar við og hverjum líkar ekki við Shoot ‘Em Up. Hjá mér skorar hún ekki hátt, til þess er hún alltof gagnsæ hvað varðar söguna og svo er þreytandi til lengdar stanslaus skotbardagi undir þungri rokktónlist. Ef það er eitthvað sem myndin bætir við kvikmyndasöguna þá er það hvernig á að nota gulrætur sem morðvopn.

Leikstjóri og handritshöfundur: Michael Davis. Kvikmyndataka: Peter Pau. Tónlist: Paul Haslinger. Leikarar: Clive Owen, Paul Giamatti og Monia Bellucci. 86 mín.

Hilmar Karlsson
Ósk Heiða Sveinsdóttir: Markaðsstjóri Hugar/Ax

HugurAx er eitt stærsta hugbúnaðarfyrirtækið á Íslandi og þar starfa um 140 manns. Ósk Heiða Sveinsdóttir er nýráðin markaðsstjóri fyrirtækisins. „HugurAx varð til við sameiningu tveggja hugbúnaðarfyrirtækja á síðasta ári, Hugar, sem stofnað var árið 1986, og Ax hugbúnaðarhús sem stofnað var 1999. Við erum að þjóna fjölmennum og breiðum hópi viðskiptavina úr nánast öllum greinum íslensks atvinnulífs.“

Ósk Heiða var viðskiptastjóri hjá Ax hugbúnaðarhúsi við sameininguna og tók við stöðu markaðsstjóra HugarAx í ágúst sl.: „Starf mitt er mjög fjölbreytt og kem ég nálægt mörgum þáttum í starfsemi fyrirtækisins. Ég sé um markaðs- og kynningarmál þess, bæði þau sem snúa út á við og svo innri mál sem tengjast meðal annars viðburðum fyrir starfsmenn. Verkefnin eru mörg og krefjandi; það er aldrei nein lognmolla í mínu starfi, sem er einmitt það sem gerir það svo spennandi og fjölbreytt.

Nú erum við t.d. á fullum krafti að undirbúa Cognos-ráðstefnu sem verður haldin þann 6. september n.k. og afmælisgolfmót sem verður haldið daginn eftir. Um er að ræða 10 ára afmælisráðstefnu en Cognos hefur um árabil verið í fremstu röð stjórnendalausna fyrir stærri fyrirtæki, bæði hér heima og erlendis. Þetta er ein stærsta ráðstefna sem HugurAx hefur komið að, en fleiri koma að ráðstefnunni og fáum við m.a. fyrirlesara víðs vegar að úr heiminum. Einnig er markaðs- og kynningarstarf vetrarins að fara af stað um þessar mundir og þar kennir ýmissa grasa.“

Ósk Heiða lauk prófi í viðskiptafræðum á alþjóðamarkaðssviði frá Tækniháskóla Íslands 2004 og lauk meistaraprófi í alþjóðaviðskiptum og markaðsfræði frá Háskóla Íslands 2005. „Helmingurinn af því námi fór fram í Kaupmannahöfn og á ég góðar minningar frá veru minni þar. Við vorum fjórtán manns frá öllum heimshornum sem bjuggum saman á meðan á dvölinni í Kaupmannahöfn stóð. Þarna myndaðist skemmtilegur fjölþjóðlegur andi og er þessi tími mjög eftirminnilegur. Ég eignaðist þarna marga vini alls staðar að úr heiminum og öðlaðist dýrmæta reynslu í því að umgangast og vinna með fólki með ólíkan menningararf.“

Helstu áhugamál Ósk Heiðu snúa að ferðalögum, útiveru og útivist. „Ég hef alltaf ferðast nokkuð mikið, bæði hér heima og erlendis. Ég er búin að vera talsvert á ferð um landið í góða veðrinu í sumar en fór einnig í þriggja vikna ferð til útlanda þar sem ég eyddi tveimur vikum í sólinni á Tenerife og var svo eina viku í Kaupmannahöfn þar sem ég endurnýjaði kynni mín af borginni með því að fara meðal annars á þær slóðir þar sem ég dvaldi meðan á náminu stóð.“

Nafn: Ósk Heiða Sveinsdóttir.

Fæðingarstaður: Reykjavík, 26. júní 1980.

Foreldrar: Sveinn Gunnarsson og Jóna Birna Guðmannsdóttir.

Maki: Einhleyp.

Börn: Barnlaus.

Menntun: Viðskiptafræðingur, BS, af alþjóðamarkaðssviði frá Tækniháskóla Íslands. Meistaragráða, MS, í alþjóðaviðskiptum og markaðsfræði frá Háskóla Íslands.
Veðramót

Hæstaréttardómari og prestur eru í sjokki yfir bréfi sem dómarinn hefur fengið þar sem minnt er á ófagra sögu úr fortíðinni þar sem þau voru þátttakendur. Upplýsir bréfið margt sem engin svör voru við þegar atburðirnir gerðust. Þannig hefst dramatísk og áhrifamikil kvikmynd Guðnýju Halldórsdóttur, Veðramót.

Við hverfum aftur til þess tíma þegar hippamenningin var líf sem stór hluti ungs fólks sóttist eftir. Slíkar manneskjur eru Böðvar (Blöffi), Hálfdán og Selma sem taka að sér að reka heimili fyrir vandræðaunglinga í afskekktri byggð. Hugsjónin er að búa til sambýli þar sem friður og ást er í hávegum haft. Ekkert slíkt gerist en krakkarnir kunna samt vel að meta það frelsi sem þau fá, allt þar til Dísa kemur. Hún er ákveðinn í að losna sem fyrst frá sveitabýlinu og er helsti áhrifavaldur í framgangi atburðarásar sem hefur óhugnanlegan endi.

Guðný leikstýrir og skrifar handrit myndarinnar og byggir að hluta til á reynslu sem hún fékk þegar hún vann á unglingaheimilinu Breiðavík, sem frægt er orðið vegna atburða sem þar áttu sér stað og sjálfsagt eru einhverjar persónur byggðar á viðkynnum Guðnýjar við vistmenn og starfsfólk. Handritið er þó hennar eigin skáldskapur, vel skrifað með sterkum persónum. Eftirminnilegastar verða stúkurnar þrjár sem eru vistmenn. Selma segir hvað eftir annað að hún skilji ekki af hverju þær eru á Veðramótum enda eru þær fórnarlömb misnotkunar karlmanna á þeim og eru ekki gerendur. Þær hafa allar líkan bakgrunn. Sifjaspellið er sterk undiralda í myndinni sem kemur upp á yfirborðið með ólíkum hætti. Í þeim atriðum nær Veðramót að vera áhrifamikið drama. Þá er Selma vel skrifuð persóna sem Tinna Hrafnsdóttir túlkar mjög vel og hefur hún mikla og góða nærveru við kvikmyndavélina.

Ekki var ég alveg eins sáttur við aðra starfsmenn. Óljós bakgrunnur Blöffa og Hálfdáns gerir þá yfirborðskennda. Erfitt átti ég með að vorkenna Blöffa þó illa fari fyrir honum og Hálfdán er þessi dæmigerði hippi sem dregur upp Rauða kverið sem allsherjar lausn á vandamálum heimsins. Hvað varðar strákana sem eru vistmenn á Veðramótum þá er Sammi þeirra eftirminnilegastur og fortíð hans ein hryllingssaga.

Í heildina er Veðramót vel uppbyggð með góðum stíganda og enn einu sinni undirstrikar kaldranalegt vetrarlandslag Íslands voveiflega atburði sem gera þá enn óhugnanlegri en ella. Einstaka atriði eru ekki eins vel heppnuð og önnur, þar má nefna veisluna á gamlárskvöld og fyrstu kynni okkar af Blöffa, Selmu og Hálfdán, þarna er tilgerðin nokkur. Þá get ég ekki sagt að tónlist Ragnhildar Gísladóttur hafi náð að falla að myndinni og eykur áhrif, tók oftar en ekki athyglina frá því sem var að gerast á hvíta tjaldinu, en Veðramót skilur ekki við áhorfandann ósnortinn og er besta kvikmynd Guðnýjar Halldórsdóttur til þessa.

Leikstjórn og handrit: Guðný Halldórsdóttir. Kvikmyndataka: Sven Krövell. Tónlist: Ragnhildur Gísladóttir. Leikarar: Hilmir Snær Guðnason, Tinna Hrafnsdóttir, Hera Hilmarsdóttir, Atli Rafn Sigurðarson, Jörundur Ragnarsson og Ugla Egilsdóttir. 102. mín.

Hilmar Karlsson
Edda Gunnarsdóttir: Framkvæmdastjóri Pro Golf

„Pro Golf sérhæfir sig í golfkennslu fyrir alla, börn, unglinga, fatlaða, byrjendur og lengra komna. Hópkennslu, einkakennslu og fyrirtækjakennslu. Slagorð Pro Golf er „golf fyrir alla“.

Upphaf fyrirtækisins var að eigendurnir söknuðu þess að hafa ekki inniaðstöðu og búnað til að efla tækni sína og hæfni í golfi. Þeir tóku síðan af skarið og stofnuðu þann 19. apríl 2006 golfskóla undir nafninu Pro Golf í Gilsbúð 7 í Garðabæ. Markmið eigendanna var að bjóða upp á hágæða golfkennslu með hágæðabúnaði.

Í desember 2006 myndaðist tækifæri fyrir Pro Golf að útvíkka starfsemi sína með leigusamningi við Golfklúbb Reykjavíkur á Básum sem tók gildi frá og með 1. janúar 2007. Þar með lá beint við að auka og bæta þjónustuna og staðsetja Pro Golf golfskólann einnig í Básum, þar sem í boði eru fjölbreytt námskeið fyrir alla aldurshópa með fagmennsku að leiðarljósi.

Pro Golf sér um rekstur Bása, aðstöðu og þjónustu sem er opin alla daga og opin öllum einstaklingum án nokkurra skilyrða. Það var einmitt á þessum tímapunkti sem ég var ráðin til Pro Golf. Ég kem að flestum málefnum og atburðum fyrirtækisins á einhvern hátt.

Geng í hvaða störf sem eru til þess að rekstur fyrirtækisins gangi sem best: Umsjón skrifstofu, bókanir, innheimtu, tilboðsgerð, umsjón með Gilsbúð, Básum og starfsmönnum Bása, vörukaup og sambönd við birgja, kem að markaðsmálum og tengslaneti ásamt ótal mörgum minni verkum sem rekstur af þessu tagi kallar á.“

Edda er gift Sveini Ásgeiri Baldurssyni rafvirkja og eiga þau þrjú börn: „Ég er stúdent frá VÍ 1978. Vann sem flugfreyja hjá Flugleiðum í 8 ár og var í verslunarrekstri í mörg ár þar til ég ákvað að gera róttækar breytingar á lífi mínu og fór í Háskóla Íslands. Þar tók ég BS-gráðu í ferðamálafræðum með félagsfræði sem aukagrein. Næst tók við starfið hjá Pro Golf. Sveinn Ásgeir vann sjálfstætt við fagið í mörg ár en söðlaði síðan um og fór að vinna fyrir Húsasmiðjuna þar sem hann er nú.“

Það kemur ekki á óvart að golf skuli vera aðaláhugamál Eddu: „Það var nú ekki alltaf þannig, golf höfðaði ekki til mín þegar börnin okkar voru lítil. Maðurinn minn hefur haft brennandi golfáhuga frá því hann var ungur maður og auðvitað naut hann þess að fara á golfvöllinn. Hann er félagi í Einherja sem er félag kylfinga sem hafa farið holu í höggi, en það er draumur allra kylfinga.

Ég á fjögur systkini og það má segja að Sveinn Ásgeir hafi átt einn ríkasta þáttinn í því að koma þeim öllum í golfið sem og foreldrum mínum. Aldamótaárið byrjaði ég að spila golf. Síðan þá hefur frítími okkar og skemmtun gengið út á golf. Flestir vina okkar eru líka komnir í golfið og auk þess höfum við eignast fjölda vina og kunningja í gegnum golfið sem er alveg ómetanlegt.

Við höfum oft farið til Flórída í sumarfrí og seinni árin hefur golf verið spilað af krafti. Krakkarnir hafa nánast alltaf komið með okkur sem hefur verið yndislegt. Undanfarin tvö ár höfum við hjónin farið í skipulagðar golfferðir sem eru líka alveg frábærar ferðir og eftirminnilegar. Næsta ferð hefur þegar verið skipulögð.“
Hlöðver Sigurðsson: Deildarstjóri hjá N1

N1 hf. varð til við samruna Olíufélagsins, Bílanausts, Ísdekks ásamt fleiri félögum í apríl 2007 og er eitt stærsta verslunar- og þjónustufyrirtæki landsins. Hlöðver Sigurðsson er deildarstjóri hjólbarðaþjónustu hjá N1 og hefur hann aðsetur að Bíldshöfða í Reykjavík.

„Ég hóf störf hjá fyrirtækinu fyrir einu ári síðan, hafði áður stýrt Sólningu í Keflavík þar sem ég bý og hafði verið hjá því fyrirtæki í 25 ár, framkvæmdastjóri síðustu tíu árin. Þegar svo eigendur Bílanausts keyptu Olíufélagið var mér boðið að taka við hjólbarðaþjónustunni, þ.e. Ísdekki, sem er í eigu sömu aðila. Óhætt er að segja að allt hafi verið á fleygiferð þann tíma sem ég hef starfað hér. Mikil vinna lá í sameiningunni og tók ég þátt í þeirri vinnu ásamt mörgum öðrum og í dag er N1 alhliða fyrirtæki sem þjónar bílaeigandanum ásamt að vera með neysluvörur.“

Vinna Hlöðvers felst í að stýra innkaupa- og sölumálum í hjólbarðaþjónustunni sem er sú langstærsta á landinu og segir hann veltu deildarinnar hafa verið um einn milljarður á síðasta ári. „Við skilgreinum okkur sem heildsala á dekkjum og vörum tengdum þeim. Í eigu N1 eru mörg hjólbarðaverkstæði sem við seljum vörur okkar til en einnig seljum við til fjölda annarra hjólbarðaverkstæða á höfuðborgarsvæðinu og landsbyggðinni. Þetta er gefandi og skemmtileg vinna.“

Hlöðver hefur alla tíð búið í Keflavík og alltaf unnið á heimaslóðum þar til hann tók við starfi sínu hjá N1: „Það voru nokkur viðbrigði að þurfa að keyra til Reykjavíkur á hverjum degi, en það venst og eftir tvöföldun á Reykjanesbrautinni að hluta er það auðveldara og verður enn auðveldara eftir því sem tvöföldunin lengist.“

Eiginkona Hlöðvers er Þóra B. Karlsdóttir ferðamálafræðingur sem starfar hjá SBK í Keflavík og eiga þau tvö börn. „Eftir að ég hafði tekið stúdentspróf frá MR 1975 fór ég í Háskóla Íslands og var eitt og hálft ár í efnafræði, en ákvað að taka mér hlé frá námi og liðu 25 ár þar til ég fór aftur í nám, þá í viðskiptafræði við Háskólann á Akureyri. Námið stundaði ég með fullri vinnu og útskrifaðist 2004. Það má segja að námið hafi komið í kjölfar þess að ég var farinn að huga mér til hreyfings með atvinnu. Námið gaf mér aukin tækifæri og nýt ég þess í dag að vera með 25 ára reynslu í dekkjabransanum auk þess að vera tiltölulega nýútskrifaður viðskiptafræðingur.“

Þegar kemur að áhugamálum segir Hlöðver að ferðalög hafi fjölskyldan lengi stundað bæði innanlands og utan og nú sé verið prófa golfið: „Ég hafði fiktað við golfið fyrir nokkrum árum en eftir að ég fékk golfsett í jólagjöf var mér ekki til setunnar boðið, enda fín aðstaða til að stunda golf á Suðurnesjum og ég er þegar kominn með kennara.“

Hlöðver segir að í sumar sé áformað að fara til Spánar síðustu vikuna í ágúst og fram í september. „Við ætlum að vera eina viku í Barcelona og aðra á sólarströnd.“